Tirsdag morgen startede mange steder i Nordjylland med et iskoldt skyl. Et frontsystem, der trak ind over det meste af Jylland fra vest, leverede mange steder i primært Himmerland kraftige byger. Og flere steder endda så kraftige at kloaksystemerne måtte opgive at følge med. Billeder fra Nibe, der ligger 20 kilometer vest for Aalborg, viser hvordan spildevand står ud på vejene. Og også i Nørresundby fik vejene dobbelt "glæde" af det regnvand, der allerede var løbet i kloakken én gang. Se billedet længere nede i artiklen. Ingen skybrud registreret Jacob Mouritzen fra TV 2 Vejret fortæller til TV2 Nord, at man tirsdag morgen ikke har registreret nogen skybrud - men han kan ikke afvise, at det alligevel har fundet sted. - Der er ikke så mange målestationer, og de kraftige byger, der kan give skybrud, er i deres natur meget lokale, så der kan godt have været skybrud, uden at vi opdager det. Samtidig fortæller han, at de kraftige byger, kan komme til at syne af mere. Af en overraskende årsag. - Tørkeindekset i Nordjylland er jo tårnhøjt i øjeblikket, så der kan mange steder godt være dannet en skorpe øverst i jordlaget, som ikke er ret god til at optage regnvandet, fortæller vejrværten. - Og så løber vandet istedet ud på vejene og i kloakkerne, som så kan have svært ved at følge med. Opklaring på vej Bygerne var ifølge DMI's radar kraftigst mellem klokken 7 og 8, men der kan resten af formiddagen stadig opleves lokale byger, omend de ikke bliver så kraftige som til morgen. Og så har Jacob Mouritzen ellers gode nyheder til nordjyderne. - På bagsiden af fronten klarer det op og bliver tørvejr. Der bliver formentlig ikke solrigt, som det har været de sidste dage, og der kan også gemme sig en lille byge i skyerne rundt omkring, men det bliver primært tørt. Og så skulle det solrige vejr gerne vende tilbage onsdag.

Opsummering:
Hidsige byger satte tirsdag morgen kloaksystemet flere steder i Nordjylland på overarbejde.